《感怀》
宋代·郭印

冬仲阴气骄，微阳尚潜伏。
草木惨无容，霜威日夜酷。
君子览时惨，悠然守幽独。
吹律者何人，微暖还燕谷。
玉衡无淹次，天道旋反复。
低回伫春风，求友升乔木。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。